Regering vorder met herverdeling van staatsgrondMinister Thoko Didiza. Foto: Jairus Mmutle/GCIS Die regering vorder met die proses om 894 plase met ŉ gesamentlike oppervlakte van 529 000 ha wat in die vorige staatkundige bedeling vir die konsolidasie van die destydse tuislande bestem was, onder nuwelingboere en -boerderyverenigings te verdeel, het die minister van landbou, landelike ontwikkeling en grondhervorming, Thoko Didiza, Dinsdag aangekondig. Sy het gesê tot dusver is 5 838 aansoeke vir die plase ontvang. Aansoeke sluit eerskomende Sondag, 15 November. Die grootste deel van die staatsgrond is tot dusver bestuur deur die Onafhanklike Ontwikkelingstrust (IDT), asook deur gemeenskapsorganisasies soos die een op die Makhathini-vlakte in die verre noorde van KwaZulu-Natal, wat die besproeiingsregte uit die Pongolapoort/Jozinidam bestuur. Die minister het haar kommer uitgespreek oor gerugte van omkopery van staatsamptenare wat by grondhervorming betrokke is. Al die voorvalle wat aangemeld is, word as prioriteit ondersoek, en sy het gevra dat enigiemand wat bewus is van sulke voorvalle, soos omkopery om mense nie van landbougrond af te sit nie, dit onverwyld aanmeld. Sy het ook laat blyk dat ramphulp vir boere in veral die Vrystaat en die Noord-Kaap wat deurgeloop het onder brande en/of voortgesette droogte, tans baie sterk oorweeg word, maar dis ŉ proses wat behoorlik beplan moet word. Didiza het voorts die bekendstelling van die Onteieningswetsontwerp, waaroor Maroela Media breedvoerig berig het, verwelkom en belanghebbendes gevra om so volledig moontlik daarop kommentaar te lewer.